ปัจจัยความเสี่ยง

1. ความเสี่ยงเรื่องความสำเร็จของโครงการที่ดำเนินการอยู่จะมีผลกระทบต่อฐานะการเงิน และผลการดำเนินงานของบริษัท

บริษัทกำลังพัฒนาโครงการ 5 โครงการ คือ โครงการคอนโดมิเนียม “Issara @ 42 “
โครงการคอนโดมิเนียม “The Issara Ladprao” โครงการบ้านพักตากอากาศ “ศรีพันวา” เฟส
4 ณ แหลมพันวา จังหวัดภูเก็ต และโครงการคอนโดมิเนียมตากอากาศ “บ้านชานทะเล” ณ
ชายหาด อำเภอชะอำ จังหวัดเพชรบุรี และโครงการล่าสุดคือ โครงการอิสสระ วิลเลจ
ซึ่งเป็นทาวน์โฮมใกล้ทะเล บริเวณชายหาด อำเภอชะอำ จังหวัดเพชรบุรี เช่นเดียวกัน
โดยมีมูลค่าโครงการประมาณ 500 ล้านบาท 2,500 ล้านบาท 1,400 ล้านบาท 1,400
ล้านบาทและ 160 ล้านบาท ตามลำดับ
ความสำเร็จของโครงการเหล่านี้จะมีผลกระทบต่อฐานะการเงินและผลการดำเนินงานของบริษัทในอนาคต
อย่างไรก็ตาม โครงการคอนโดมิเนียม “Issara @ Sukhumvit 42”
และโครงการคอนโดมิเนียมตากอากาศ “บ้านชานทะเล” ได้ดำเนินการก่อสร้างเสร็จเรียบร้อยแล้ว
และได้โอนกรรมสิทธิ์ให้แก่ลูกค้าแล้วบางส่วน โดยทั้งสองโครงการมียอดขายแล้วกว่าร้อยละ 80
ส่วนโครงการศรีพันวา ได้ดำเนินการก่อสร้างในเฟสที่สี่
ซึ่งเป็นส่วนของรีสอร์ทอยู่อาศัยขนาดใหญ่ประมาณ 7 หลัง ซึ่งจะทยอยก่อสร้างตามคำสั่งของลูกค้า
สำหรับโครงการ The Issara Ladprao
ได้ก่อสร้างในส่วนของโครงสร้างแล้วเสร็จเกือบทั้งหมดแล้ว คงเหลือเพียงงานสถาปัตย์
และงานระบบซึ่งกำลังเร่งดำเนินการอยู่คาดว่าจะก่อสร้างเสร็จและส่งมอบให้กับลูกค้าได้ในปลายปี
2554 ส่วนโครงการน้องใหม่ล่าสุดคือ โครงการอิสสระ วิลเลจ จะได้ฤกษ์ วางศิลาฤกษ์ในวันที่ 16
มีนาคม 2554 คาดว่าจะแล้วเสร็จภายในปี 2554

2. ความเสี่ยงจากการได้บริหารพื้นที่ให้เช่า 

เนื่องจากบริษัทเป็นผู้บริหารทรัพย์สินของกองทุนรวมอสังหาริมทรัพย์บางกอก
ซึ่งประกอบด้วยพื้นที่ให้เช่าในอาคารชาญอิสสระทาวเวอร์ 6,917.64 ตารางเมตร และ
อาคารชาญอิสสระทาวเวอร์ 2 23,090.52 ตารางเมตร
ซึ่งบริษัทต้องบริหารให้ได้ตามเป้าหมายของกองทุนฯ
อย่างไรก็ดีบริษัทได้บริหารงานได้ตามเป้าหมายมาตลอดตั้งแต่ปี 2546
ดังนั้นผู้บริหารคาดว่าจะสามารถบริหารพื้นที่ได้อย่างมีประสิทธิภาพ
ได้ผลประโยชน์ตามเป้าหมายต่อไป ส่วนสัญญาเช่าพื้นที่จากบริษัทชลประทานซีเมนต์
ซึ่งติดกับอาคารชาญอิสสระทาวเวอร์ 2 บนเนื้อที่ประมาณ 5 ไร่ และพื้นที่ใช้สอยในอาคารประมาณ
4,339 ตารางเมตร บริษัท จะหมดสัญญาเช่าลงในเดือน กุมภาพันธ์ 2554
ซึ่งบริษัทคงไม่ต่อสัญญาออกไปอีกเนื่องจากมีต้นทุนค่าเช่าที่สูงเกินไป

3. ความเสี่ยงเรื่องราคาต้นทุนวัสดุก่อสร้าง

เนื่องจากราคาวัสดุก่อสร้างใน ปี 2553 ปรับตัวเพิ่มขึ้นเล็กน้อยจากปี 2552
และมีแนวโน้มที่จะปรับเพิ่มขึ้นในปี 2554 ตามสภาวะของเศรษฐกิจที่คาดกันว่าจะดีขึ้น
และแนวโน้มราคาน้ำมันที่เพิ่มขึ้นเช่นกัน ซึ่งการผันผวนของราคาวัสดุก่อสร้างมีค่อนข้างมาก
ขณะที่บริษัทกำลังพัฒนาอสังหาริมทรัพย์เพื่อที่อยู่อาศัย เช่น คอนโดมิเนียม
ซึ่งบริษัทต้องใช้ระยะเวลาประมาณ 1-3 ปีในการก่อสร้าง
ซึ่งในช่วงเวลาดังกล่าวราคาวัสดุก่อสร้างอาจมีการปรับตัวสูงขึ้น
ซึ่งจะเป็นการเพิ่มต้นทุนและทำให้บริษัทมีกำไรลดลง
อย่างไรก็ตามปกติบริษัทจะให้ผู้รับเหมาก่อสร้างเป็นคนดำเนินการ โดยจะทำสัญญาล่วงหน้า
ทำให้บริษัทสามารถลดภาระความเสี่ยงต่อการเพิ่มขึ้นของราคาวัสดุก่อสร้างได้

4. ความเสี่ยงในเรื่องการได้มาซึ่งที่ดินโดยมีต้นทุนสูงกว่าคู่แข่ง
เนื่องจากการไม่มีที่ดินเปล่าหรือที่ดินรอการพัฒนาในบริษัท (Land bank)

เนื่องจากบริษัทไม่มีทรัพย์สินที่เป็นที่ดินเปล่าหรือที่ดินที่รอการพัฒนาสะสมไว้ในบริษัท
จึงอาจมีความเสี่ยงในการพัฒนาโครงการในอนาคต
หากที่ดินมีราคาเพิ่มขึ้นอาจส่งผลให้บริษัทมีต้นทุนสูงในการได้มาซึ่งที่ดินสูงกว่าคู่แข่งเพื่อพัฒนา
แต่อย่างไรก็ดีบริษัทจะมีการศึกษาความเป็นไปได้ก่อนทำโครงการทุกครั้ง